In nomine Domini Dei eterni. Stephanus, gratia sancti Spiritus Arvernorum episcopus, omnibus Christi in commune fidelibus, si fieri posset, notum esse vellem quomodo ego et pater meus Rotbertus, et conjux ejus Hildegardis, studuimus advocare in loco qui dicitur Celsinanias abbatem nomine Emardum ex monasterio Cluniense, qui ibidem monachos ad eumdem locum regulariter construendum delegaret, tam pro salute animarum nostrarum quam etiam pro remedio Hacfridi comitis, qui ipsum alodium omnipotenti Deo obtulit, de quo etiam isdem pater meus ipsius elemosinarius extitit, vel pro anima Vuillelmi primi et maximi ducis, necnon et pro juniore Vuillelmo, verum etiam et pro requie omnium parentum nostrorum, seu fidelium cunctorum cristianorum, vivorum ac defunctorum, ut ibi cunctipotenti Deo preces offerre satagant. Igitur pro hac re statuimus ut omni tempore ab hac die et deinceps a prænominato abbate et post ejus discessum a successoribus ipsius vel ab ipsis Cluniensibus monachis isdem teneatur locus, possideatur, et legaliter vel regulariter, Deo juvante, disponatur et ordinetur. Si cui forte displicuerit, quod res quæ omnipotenti Deo contraditæ sunt, veluti in carta prædicti loci extat scriptum, taliter ordinamus, meminere debet quoniam Dominus Jesus æcclesiam suam, quam sponsam vocare dignatus est, et quam proprio suo et precioso sanguine comparavit, beato Petro, apostolorum principi, non semel tantum, sed etiam secundo et tercio, commendans ut pasceret, tradidit. Ob hoc itaque proibemus et obtestamur in Deum et propter Deum, et per ipsum Dominum Jesum, ut nullus princeps, nemo hujus nostri præsulatus mihi succedens episcopus, nec quilibet invasor istius loci res præsumat deprædare, vastare, diminuere, aut quodlibet servicium vel debitum ab ipsius loci potestate pro qualicumque ingenio exigere, seu occasione episcopatus aliquid illic injuste ordinare, nec suæ rei potentatu quiddam dominare. Testes: Stephanus, Arvernorum episcopus; Hildegardis vicecomitisse; Otgerius episcopus; Rotbertus vicecomes; Eustorgii vicecomitis; Stephanus, Mauciacensis abbas; Rotberti abbatis; Gisleberti, Villelmi, Hictoris, Godonis, Andraldi, Alboini, Desiderii, Hugonis, Helisei, Bernardi, Rotgarii, Bernardus præpositus, Stephanus archiclavis, Deodatus archidiaconus, Stephani filii Teotardi, Teutardi, Eldini, iterum Eldini, Guolferi.